**Likumprojekta “Grozījumi Latvijas Republikas valsts robežas likumā”
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts “Grozījumi Latvijas Republikas valsts robežas likumā”, ieviesīs normatīvo regulējumu, kas paredzēts izņēmuma gadījumiem, kad sabiedroto bruņotie spēki (kas nav no Šengenas kodeksa dalībvalstīm) Latvijā ierodas ārpus noteiktajām robežšķērsošanas vietām, tādējādi uzlabojot militāro mobilitāti valstu starpā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  Deklarācijas par Ministru kabineta iecerēto darbību 79. un 82. punkts.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2018. gada vasarā militāro mācību “Saber Strike” laikā tika plānota Amerikas Savienoto Valstu bruņoto spēku karavīru desantēšanās Ādažu poligonā, līdz ar to faktiski ASV karavīri Šengenas robežu kodeksa dalībvalstu ārējo robežu šķērso ārpus normatīvajos aktos noteiktajām robežas šķērsošanas vietām. Lai nodrošinātu šī mācību elementa norisi, Aizsardzības ministrija lūdza Valsts robežsardzi situācijai piemērot izņēmumu un nepieciešamās robežpārbaudes veikt karavīru nolaišanās vietā Ādažu poligonā. Valsts robežsardze piekrita šādam izņēmuma gadījumam, vienlaikus ierosinot izstrādāt attiecīgas izmaiņas Latvijas Republikas valsts robežas likumā, lai turpmāk šādai robežšķērsošanai tiktu nodrošināts likumisks pamats.Latvijas Republikas valsts robežas likuma 22. pants nosaka, ka personas, kas šķērso ārējo robežu, lai ieceļotu Latvijas Republikā, vai izceļotu no tās, kā arī mantas un preces, ko pārvieto pāri ārējai robežai pa sauszemi, ar gaisa kuģi vai kuģošanas līdzekli, lai ievestu Latvijas Republikā, vai izvestu no tās, ir pakļautas pārbaudēm robežšķērsošanas vietās. Šo pārbaužu mērķis ir apstiprināt Eiropas Savienības Šengenas zonas ārējās robežas šķērsošanas faktu un to, ka personas Latvijas Republikā uzturas, kā arī mantas un preces tiek ievestas Latvijas Republikā vai izvestas no tās likumīgi. Ievērojot šo pantu, tiek noteikts, ka jebkuram pilsonim, kas nav kādas Šengenas kodeksa dalībvalsts pilsonis, pārbaude ir obligāta, un tā ir jāveic normatīvajos aktos noteiktajās robežšķērsošanas vietās. Saskaņā ar Latvijas Republikas valsts robežas likuma 10. panta pirmo daļu valsts robežu šķērso pa sauszemi, iekšējiem ūdeņiem, jūru vai gaisa telpu. Savukārt 10. panta 12. daļa nosaka, ka robežšķērsošanas vietas nosaka Ministru kabinets. Saskaņā ar Ministru kabineta 2010. gada 27. jūlija noteikumu Nr. 704 “Noteikumi par robežšķērsošanas vietām un tajās veicamajām pārbaudēm” (turpmāk – Noteikumi Nr. 704) 5.6. apakšpunktu, nosakot par robežšķērsošanas vietu Lielvārdi (militārais lidlauks), ir radīta iespēja Ziemeļatlantijas līguma organizācijas (turpmāk – NATO) dalībvalstu militāriem lidaparātiem (likuma “Par aviāciju” 115. un 116. pantā noteiktiem militārās aviācijas gaisa kuģiem un civilās aviācijas gaisa kuģiem, kurus bruņotie spēki izmanto militārajām vajadzībām) izmantot Lielvārdes lidlauku militāro mācību un uzņemošās valsts atbalsta darbību norisei Latvijā. Uz Lielvārdes lidlauku un no tā notiek tikai militāro gaisa kuģu lidojumi, un šo lidojumu ietvaros tiek transportētas tikai militāras kravas. Vienlaikus, Noteikumu Nr. 704 13. punkts paredz, ka lidlauka īpašnieks nekavējoties informē lidlaukā izvietotās kompetentās iestādes par gaisa kuģa plānoto ierašanos lidlaukā. Attiecīgi Lielvārdes lidlaukā pārbaudes tiek veiktas pēc informācijas saņemšanas un pārbaudes laika saskaņošanas. Nacionālie bruņotie spēki sadarbībā ar Valsts robežsardzi un Valsts ieņēmumu dienestu ir noteikuši kārtību, kā šo dienestu pārstāvji pārbaudes veikšanai ierodas uz iepriekšplānotiem ārpus Šengenas zonas NATO dalībvalstu lidojumiem Lielvārdes lidlaukā (paredzot laiku, kas nepieciešams kompetento iestāžu darba koordinēšanai un nokļūšanai uz Lielvārdes lidlauku). Tāpat militārpersonas Latvijas Republikā ieceļo caur starptautisko lidostu “Rīga”, kur minētajām personām tiek veikta identitātes pārbaude. Taču attiecībā uz citiem gadījumiem, kad ierašanās valstī notiek, izmantojot citu metodi (piemēram, desantēšanos) vai nepieciešamības gadījumā to darot vēl citā vietā, normatīvajos aktos netiek atrunāti izņēmumi.Tiesību akts nodrošinās, ka situācijās, kad Latvijā ierodas Latvijas sabiedrotie no valstīm, kas nav Šengenas zonas valstis, un kuriem operacionālu uzdevumu īstenošanai nepieciešams doties uz savu galamērķi nekavējoties, visas nepieciešamās robežšķērsošanas pārbaudes darbības Valsts robežsardze veiks vietā, par kuru ar Valsts robežsardzi Nacionālie bruņotie spēki vienosies atsevišķi. Eiropas Savienības Parlamenta un Padomes 2016. gada 9. marta regulas (ES) 2016/399 par Savienības Kodeksu par noteikumiem, kas reglamentē personu pārvietošanos pār robežām (Šengenas Robežu kodekss) (turpmāk – regula 2016/399) 5. panta 1. punkts paredz, ka ārējās robežas var šķērsot tikai robežšķērsošanas vietās un noteiktā darba laikā. Savukārt 5. panta 2. punkta a) apakšpunkts nosaka, ka izņēmumus no pienākuma ārējās robežas šķērsot ārpus robežšķērsošanas vietām un noteiktā darba laika var pieļaut personām vai personu grupām, ja rodas īpaša vajadzība atsevišķā gadījumā ārējās robežas šķērsot ārpus robežšķērsošanas vietām vai ārpus noteiktā darba laika, ar noteikumu, ka tām ir valsts tiesību aktos paredzētās atļaujas un tas nav pretrunā dalībvalstu sabiedriskās kārtības un iekšējās drošības interesēm. Kas nozīmē, ka ar šiem likuma grozījumiem nacionālie normatīvie akti neradītu pretrunu ar ES Šengenas robežu kodeksu, bet tieši pretēji – veicinātu nacionālo normatīvo aktu atbilstību tam.Saskaņā ar Ziemeļatlantijas līguma organizācijas 1951. gada 19. jūnija līguma par to bruņoto spēku statusu (turpmāk – NATO SOFA) III. panta 1. punktu, spēki (līgumslēdzējas puses sauszemes, jūras vai gaisa spēku personāls, kas atrodas citas līgumslēdzējas Puses teritorijā Ziemeļatlantijas līguma areālā un veic tur savus dienesta pienākumus) tiek atbrīvoti no pasu un vīzu noteikumiem, kā arī imigrācijas pārbaudes, tiem iebraucot vai atstājot uzņemošās valsts teritoriju. Atbilstoši minētā panta 2. punktam no spēku dalībniekiem tiek pieprasīti tikai turpmāk minētie dokumenti, kas uzrādāmi pēc pieprasījuma: 1) individuālā personas apliecība; 2) individuālā vai kolektīvā pārvietošanās pavēle. Atbilstoši likuma “Par Ziemeļatlantijas līguma organizācijas dalībvalstu līgumu par to bruņoto spēku statusu”, ar ko ratificē NATO SOFA, 2. pantam minētajā līgumā paredzēto saistību izpildi koordinē Aizsardzības ministrija.Vienlaikus atbilstoši Latvijas Republikas valdības un Amerikas Savienoto Valstu valdības 2017. gada 28. marta līguma “Par sadarbību aizsardzības jomā” (turpmāk – līgums) Preambulā minētajam līguma slēdzējas puses atzīst par saistošu arī NATO SOFA, tostarp tā III panta 1. un 2. punktu. Saskaņā ar līguma VII. panta 2. punktu atbilstoši NATO SOFA Latvija nepieprasa pases un vīzas ieceļošanai Latvijā un izceļošanai no tās spēku dalībniekiem, kas pēc Latvijas iestāžu pieprasījuma uzrāda personas identitātes karti un derīgu pārvietošanās pavēli. Savukārt minētā panta 3. punkts paredz, ka attiecībā uz ASV spēkiem nepiemēro noteikumus, kas reglamentē ārzemnieku reģistrāciju un kontroli. Vienlaikus līguma XX. panta 2. punkts paredz, ka Latvijas muitas iestādes veic ASV spēku ieceļojošo un izceļojošo dalībnieku vai apgādājamo personīgo mantu pārbaudi personas dzīvesvietā, kad attiecīgā manta tiek piegādāta vai tiek izvesta, vai saskaņā ar kopīgi noteiktām procedūrām.Vienlaikus regulas 2016/399 VII. pielikuma 4.2. apakšpunkts paredz, ka privilēģiju, neaizskaramības vai izņēmumu piemērošanai, ierodoties pie ārējās robežas, robežsargs var prasīt, lai attiecīgā persona sniedz statusa pierādījumus, uzrādot atbilstīgus dokumentus, piemēram, kā minēts 4.4. apakšpunktā – dokumentus, kas izdoti saskaņā ar NATO SOFA III. panta 2.punktu. Jau šobrīd Valsts robežsardzes amatpersonas veic identitātes pārbaudes visām ieceļojošām militārpersonām. Par nepieciešamību ieceļot Valsts robežsardze tiek informēta iepriekš un pārbaudes tiek veiktas ar Nacionālajiem bruņotajiem spēkiem saskaņotā laikā (Lielvārdes lidlaukā). Ņemot vērā minēto, līdzīga kārtība būtu jāpiemēro arī gadījumos, kad NATO dalībvalsts bruņotie spēki militāro mācību un uzņemošās valsts atbalsta darbību norisei plāno šķērsot ārējo robežu ārpus robežšķērsošanas vietām, līdz ar to veicot attiecīgos grozījumus Latvijas Republikas valsts robežas likuma 10. pantā. |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija, Valsts robežsardze. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt |  Latvijas Republikas, Valsts robežsardze |
| 2. | Tiesiskā regulējuma ietekme uz tautsaimniecību un administratīvo slogu | Nav. |
| 3. | Administratīvo izmaksu monetārs novērtējums | Nav. |
| 4. | Atbilstības izmaksu monetārs novērtējums | Nav. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Nav |
| 2. | Citas starptautiskās saistības | Nav. |
| 3. | Cita informācija | Tiesību aktu projektā ietvertie nosacījumi veicina 2018. gada 28. martā Eiropas Komisijas un Augstās pārstāves publicētā Militārās mobilitātes rīcības plāna (7633/18) izpildi.2018. gada 10. jūlijā Briselē parakstītā ES-NATO Kopīgā deklarācija nosaka militārās mobilitātes nodrošināšanu kā vienu no galvenajām prioritātēm. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts tika ievietots Aizsardzības ministrijas mājaslapā uz divu nedēļu publisko apspriešanu. Komentāri vai ieteikumi netika saņemti. |
| 2. | Sabiedrības līdzdalība projekta izstrādē |  |
| 3. | Sabiedrības līdzdalības rezultāti |  |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Aizsardzības ministrija, Nacionālie bruņotie spēki, Valsts Robežsardze. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Turpmāk Valsts robežsardze, Latvijā ierodoties ārvalstu bruņoto spēku pārstāvjiem ārpus normatīvajos aktos noteiktajām robežas šķērsošanas vietām, robežpārbaudes veiks ar Aizsardzības ministriju un Nacionālajiem bruņotajiem spēkiem iepriekš saskaņotā vietā un laikā. Nacionālajiem bruņotajiem spēkiem un Valsts robežsardzei turpmāko sešu mēnešu laikā izstrādāt starpresoru vienošanos, kur būs atrunāta praktiskā kārtība rīcībai šādās situācijās. |
| 3. | Cita informācija | Nav. |

Ministru prezidenta biedrs, aizsardzības ministrs                                               dr. Artis Pabriks

Liepiņa 67335153

Sindija.Liepina@mod.gov.lv